བོད་ཀྱི་སྲོལ་རྒྱུན་རིག་གནས་རྒྱུད་འཛིན་དང་དར་སྤེལ་གཏོང་སླད་ཞིབ་འཇུག་གི་ཚད་གཞི་ལོན་པའི་ཞིབ་འཇུག་སློབ་མ་གསོ་སྐྱོང་བྱེད་རྒྱུ་ནི་ཤིན་ཏུ་གལ་ཆེ།དངོས་གཞིའི་སློབ་མ་ནི་བོད་སྐད་ཡིག་ཆེད་ལས་ཀྱི་གྲངས་འབོར་ངེས་ཅན་ལྡན་པའི་ཤེས་ལྡན་མི་སྣ་ཞིག་ཡིན་པས་ཞིབ་འཇུག་སློབ་མ་དང་བསྡུར་ན་ཁོ་ཚོའི་བོད་ཀྱི་རིག་གནས་ཀྱི་ཆུ་ཚད་དེ་གཏིང་ཟབ་ཚད་དང་།གཞི་ཁྱོན་སོགས་གང་གི་ཐད་ནས་ཀྱང་ཚད་གཞི་དམའ་བ་ཡོད་པས་དེ་གཅིག་པོས་བོད་ཀྱི་སྲོལ་རྒྱུན་རིག་གནས་རྒྱུད་འཛིན་དང་དར་སྤེལ་གཏོང་རྒྱུ་ནི་ཧ་ཅང་ཁག་པོ་ཡིན་པས་ད་དུང་དངོས་གཞིའི་སློབ་མ་དང་ཡང་ན་ད་ཡོད་ལས་ཞུགས་ཤེས་ལྡན་པའི་ནང་ནས་རྒྱུགས་ལེན་བྱས་ཏེ་བོད་ཀྱི་ཤེས་རིག་ལ་ཞིབ་འཇུག་གི་ཆུ་ཚད་དང་ནུས་པ་ལྡན་ལ་དེར་བློ་ཁ་ཕྱོགས་པའི་ཤེས་ལྡན་པའི་ནང་ནས་འདམ་གསེས་བྱས་ཏེ་ཧྲོའོ་ཧྲེ་དང་ཐ་ན་མ་འོངས་པར་པོ་ཧྲེ་སློབ་མ་ཡང་བོད་རིགས་ས་ཁུལ་ཁག་གི་སློབ་གྲྭ་ཆེན་མོ་ནས་གསོ་སྐྱོང་བྱེད་ཐབས་བྱེད་དགོས་ལ།རང་རེའི་དེའི་ཆ་རྐྱེན་དང་ནུས་པའང་ངེས་པར་ཡོད་དགོས་པ་ཡིན།ཞིབ་འཇུག་སློབ་མའི་སློབ་ཁྲིད་ཀྱི་ནང་དོན་ཐད་དངོས་གཞི་སློབ་མ་ལས་ཚད་གཞི་ངེས་ཅན་གྱིས་མཐོ་བ་དགོས་པ་ནི་སྨོས་མེད་རེད།སློབ་མ་དེ་རྣམས་ལ་བོད་ཀྱི་ཤེས་རིག་གི་ཤེས་བྱའི་རྨང་གཞི་མཐོ་བའི་ཁར་རང་རང་གི་ཞིབ་འཇུག་གི་གཙོ་བའི་ཁ་ཕྱོགས་གཏོད་ཐུབ་པ་ཞིག་ངེས་པར་དགོས།དཔེར་ན་བོད་རིག་པའི་ཧྲོའོ་ཧྲེའི་ཞིབ་འཇུག་སློབ་མ་ལྟ་བུར་མཚོན་ན་རང་གི་ཆེད་ལས་དེ་བོད་ཀྱི་ལོ་རྒྱུས་དང་།རྩོམ་རིགཆོས་ལུགས།མཚན་ཉིད་རིག་པ་སོགས་དབྱེ་ནས་སློབ་མ་རང་རང་གི་ཁྱད་ཆོས་ལ་གཞིགས་ནས་ལོ་རྒྱུས་ཆེད་ལས་ལའང་གནའ་རབས་བོད་ཀྱི་ལོ་རྒྱུས་དང་།ཉེ་རབས་བོད་ཀྱི་ལོ་རྒྱུས་དང་།དེང་རབས་བོད་ཀྱི་ལོ་རྒྱུས་སོགས་དང་།དེ་བཞིན་བོད་ཀྱི་ཆོས་ལུགས་ཞིབ་འཇུག་ཆེད་ལས་ལའང་དབུ་མ་དང་།ཚད་མ།བོད་དར་གྲུབ་མཐའ་སོགས་གཙོ་བོའི་ཞིབ་འཇུག་གི་ཁ་ཕྱོགས་གཏན་ཁེལ་བྱེད་རྒྱུ་གལ་ཆེ་བར་སྣང་།དེ་འདྲའི་ཞིབ་འཇུག་སློབ་མ་རྣམས་ཀྱིས་རང་གི་ཆེད་ལས་གང་གི་ཞིབ་འཇུག་འབྲས་བུ་སྤུས་དག་ཐོན་ཐུབ་པ་བྱས་ནས་བོད་ཀྱི་རིག་གནས་གོང་འཕེལ་གཏོང་སླད་ནུས་པ་དེ་བས་ཆེ་བ་ཐོན་ཐུབ་རྒྱུ་དང་།དེ་མིན་གནའ་དཔེ་རྙིང་བ་མྱུར་སྐྱོབ་དང་།བསམ་བློ་དང་ལྟ་བ་གསར་པ།སྔོན་ཐོན་ཚན་རིག་ལག་རྩལ།རྒྱལ་ཁབ་ཕྱི་ནང་གི་གྲགས་ཅན་རྩོམ་རིག་དང་།མཚན་ཉིད་རིག་པ།ལོ་རྒྱུས་སོགས་རིན་ཐང་ཆེ་བའི་གསུང་རྩོམ་དང་དཔེ་དེབ་རྣམས་ཡིག་རིགས་གཞན་ནས་བོད་ཡིག་ཏུ་བསྒྱུར་ཐབས་བྱེད་རྒྱུ་ནི་ཞིབ་འཇུག་སློབ་མའི་འབྲས་བུ་གལ་ཆེན་ཞིག་ཏུ་རྩིས་ཆོག་པ་དང་།དེ་ནི་ད་ལྟ་བོད་ཀྱི་མི་རིགས་ལ་དེང་དུས་ཀྱི་ཚན་རིག་དང་རིག་གནས།དེ་བཞིན་སྔོན་མི་རིགས་གཞན་གྱི་ཕུལ་བྱུང་གི་བསམ་པ་སོགས་བརྩམ་བྱ་དེིབས་དགོས་མཁོ་ཆེ་བ་ཡིན་པས་སོ།།དེའང་ཡིག་བསྒྱུར་གྱི་གལ་ཆེའི་རང་བཞིན་ནི་འདི་ལྟར་ཏེ་མི་རིགས་ཤིག་གི་རིག་གནས་དང་།ཚན་རིགདཔལ་འབྱོར་སོགས་དར་རྒྱས་ཇི་ཡོད་དེ་ཚད་གཞི་ངེས་ཅན་ཞིག་གི་ཐོག་ནས་བྱས་ན་དེ་ནི་མི་རིགས་དེས་མི་རིགས་དང་ཡུལ་གྲུ་གཞན་དང་མཐའ་སྐོར་གྱི་རྒྱལ་ཁབ་དང་སབྲེལ་བ་བྱས་ཏེ་དེའི་སྔོན་ཐོན་ཤེས་རིག་རྣམས་ལེན་ཐུབ་མིན་དང་།དེ་དག་བླངས་ནས་སྙིགས་དོར་བཅུད་ལེན་བྱས་ཏེ་རང་མི་རིགས་ཀྱི་ཤེས་རིག་ཞིག་ཏུ་གསར་གཏོད་བྱེད་ཐུབ་མིན་ལ་རག་ལས་པ་ལས་ཕན་ཚུན་ཤུགས་རྐྱེན་དང་འབྲེལ་བ་གང་ཡང་མེད་པའི་ལྟོས་མེད་ཁེར་རྐྱང་དུ་གྲུབ་པའི་ཤེས་རིག་ཅིག་སྔར་ནས་དཀོན་པོར་གྱུར་པས།སྣང་ཚུལ་དེ་ནི་ཤེས་རིག་དར་རྒྱས་བྱུང་བའི་མི་རིགས་དང་ས་ཁུལ་མང་ཆེ་བའི་ཤེས་རིག་དར་ཚུལ་གྱི་ལོ་རྒྱུས་ལ་ཞིབ་རྟོག་བྱས་ན་ར་སྤྲོད་ཐུབ་ངེས་ཡིན།དེ་འདྲའི་ཤེས་རིག་དེ་ཕན་ཚུན་ཤུགས་རྐྱེན་དང་།འབྲེལ་བ།དོར་ལེན་བཅས་ཀྱི་རྒྱུད་རིམ་རྣམས་ཐབས་ལམ་གང་འདྲ་ཞིག་ལ་བརྟེན་ནས་བྱས་ཡོད་མིན་ནི་སྔར་ནས་ད་བར་ཡིག་བསྒྱུར་གྱི་བྱ་གཞག་གིས་སྔོན་འདྲའི་ཆ་རྐྱེན་བཟུང་ཡོད་པ་དང་ཡིག་བསྒྱུར་གྱིས་མིའི་རིགས་ཀྱི་ཤེས་རིག་ཕན་ཚུན་ཁྱབ་སྤེལ་གཏོང་རྒྱུར་རླབས་ཆེའི་ནུས་པ་ཐོན་ཡོད།སྔོན་མ་ལེང་ཆི་ཁྲོ་ཡི་གསུངས་པརད་ལྟ་ཀྲུང་གོ་འདི་ཉིད་སྟོབ་ཆེན་ཞིག་ཏུ་གྱུར་འདོད་ན་ཐབས་ཤེས་ཨང་དང་པོ་སྟེ་དཔེ་དེབ་ཡིག་བསྒྱུར་བྱ་རྒྱུ་ནི་བྱ་བ་དང་པོ་ཡིནཞེས་པ་དེ་དེང་སྐབས་བོད་ཀྱི་ཚན་རིག་རིག་གནས་དང་དཔལ་འབྱོར་འཛུགས་སྐྲུན་ལ་སྔར་བཞིན་ཧ་ཅང་འཚམས་ལ་དགོས་གལ་ཡང་ཤིན་ཏུ་ཆེ།འོ་ན་བོད་དུ་དེང་རབས་ཅན་གྱི་རིག་གནས་དང་དཔལ་འབྱོར་འཛུགས་སྐྲུན་བྱེད་པར་དེང་དུས་ཀྱི་ཚན་རིག་ལག་རྩལ་དང་ལྟ་བ་གསར་པ་རྣམས་སློབ་སྦྱོང་བྱེད་དགོས་པ་དང་།ཡང་གལ་ཏེ་དེ་དག་གི་དཔེ་དེབ་ཡིག་བསྒྱུར་བྱེད་མི་དགོས་པར་རྒྱ་ཡིག་སོགས་ལ་བརྟེན་ནས་ཐད་ཀར་སློབ་སྦྱོང་བྱས་ན་མི་འགྲིག་གམ་ཞེ་ན།བོད་མི་རིགས་དར་རྒྱས་ཡོང་བར་བརྒྱ་ཆ་དགུ་ཅུ་ཡན་གྱི་ཞིང་འབྲོག་མི་དམངས་ཚུད་པའི་མི་རིགས་ཧྲིལ་པོའི་བསམ་བློའི་གོ་རྟོགས་དང་ཚན་རིག་ལག་རྩལ་གྱི་བྱང་ཚད་མཐོ་རུ་གཏོང་དགོས་པས་རང་མི་རིགས་ཀྱི་སྐད་ཡིག་བེད་སྤྱད་ནས་སྔོན་ཐོན་ཤེས་རིག་སློབ་སྦྱོང་བྱེད་རྒྱུ་དེ་ཁོ་ན་འགྲོ་ལམ་འབའ་ཞིག་ཡིན།རྒྱལ་སྤྱིའི་སློབ་གསོ་ཚན་རིག་རིག་གནས་སྒྲིག་འཛུགས་ཀྱི་སྐད་ཡིག་རིག་པའི་མཁས་དབང་ལྷན་ཚོགས་ནས་ཀྱང་གཅིག་གྱུར་ཐོག་ངོས་འཛིན་བྱས་དོན་ལ་རང་མི་རིགས་ཀྱི་སྐད་ཡིག་སྤྱོད་རྒྱུ་ནི་སློབ་གསོའི་བྱ་ཐབས་ལེགས་ཤོས་དེ་ཡིན།དེ་ནི་རིག་གནས་རྒྱུད་འཛིན་བྱེད་པའི་ལག་ཆ་ཡག་ཤོས་དེ་ཡིན་ལ་མི་དམངས་རྣམས་ནས་རྒྱལ་ཁབ་འཛུགས་སྐྲུན་དང་གོང་འཕེལ་གཏོང་བར་སྐུལ་མ་བྱེད་པའི་འགུལ་ཤུགས་ཆེ་ཤོས་དང་ཡིག་རྨོངས་དང་བླུན་རྨོངས།མཐོང་ཆུང་།དབུལ་བོ་བཅས་མེད་པར་བཟོ་རྒྱུའི་ལག་ཆ་ནུས་ལྡན་ཞིག་ཡིན།ཞེས་གསལ་བས་ཀྱང་གསལ་ཤེས་ཐུབ་པའོ།།གལ་ཏེ་དཔེར་ན་རྒྱ་གར་གྱི་སངས་རྒྱས་ཆོས་ལུགས་དེ་སྔར་བོད་ཀྱི་ལོ་ཙྰ་བ་རྣམས་ཀྱིས་ཡིག་བསྒྱུར་མ་བྱས་པར་རྒྱ་གར་གྱི་སྐད་ཡིག་ཁོ་ནར་བརྟེན་ནས་སློབ་སྦྱོང་བྱས་ཡོད་ནསྐབས་དེའི་བོད་མི་མཁས་པ་ཉུང་ཤས་དང་ཆ་རྐྱེན་ཁག་ཅིག་གི་ནང་དུ་སངས་རྒྱས་ཆོས་ལུགས་ལ་ཐོས་བསམ་བྱེད་པ་ཙམ་ལས་དེས་བོད་ཀྱི་སྤྱི་ཚོགས་ཧྲིལ་པོར་ཁྱབ་སྤེལ་དང་སློབ་སྦྱོང་བྱས་ནས་ཤུགས་རྐྱེན་ཆེན་པོ་ཐེབས་མི་སྲིད་ལ།གལ་ཏེ་ཐེབ་ཐུབ་པའི་དབང་དུ་བྱས་ནའང་དེའི་སྐབས་དེའི་སྤྱི་ཚོགས་ཁོ་ན་ལས་དུས་རབས་དེ་འདས་པའི་རྗེས་སུ་མུ་མཐུད་ཤུགས་རྐྱེན་ཐེབས་ཚད་ཇེ་མཐོར་འགྲོ་བའི་སྣང་ཚུལ་འདི་ལྟར་དེ་བས་ཡོང་མི་སྲིད།གནད་དོན་དེས་རང་རེར་ཡིག་བསྒྱུར་གྱི་གལ་ཆེའི་རང་བཞིན་ལ་གསལ་རྟོགས་ཡོང་བའི་སློབ་གཞི་གསོན་པ་ཞིག་མཁོ་འདོན་བྱས་ཡོད་ལ་དེ་དག་ལ་གཞིགས་ཚེ་མི་རིགས་ཤིག་ལ་གཞན་གྱི་སྔོན་ཐོན་ཚན་རིག་དང་རིག་གནས་ཤིག་གསར་དུ་དར་བར་བྱེད་དགོས་ན་དུས་རིམ་ངེས་ཅན་ཞིག་བརྒྱུད་དགོས་པར་མ་ཟད།དེ་དར་སྤེལ་ཐུབ་པའི་ཕུགས་ཀྱི་མདུན་ལམ་ངོས་ནས་བརྗོད་ན་རིག་ཚན་ཞིག་ད་ལྟ་མི་གཅིག་དང་ཐ་ན་མི་བརྒྱ་ཡིས་ཤེས་པ་དང་།ཡང་ན་མི་གཅིག་གིས་ད་ལྟ་རིག་ཚན་དེའི་དཔེ་དེབ་གཅིག་ཡིག་བསྒྱུར་ལེགས་པར་བྱས་ཚེ་ངས་བལྟས་ན་ཡིག་བསྒྱུར་བྱས་པ་དེ་ཡིས་མི་རིགས་དེའི་མ་འོངས་སྤྱི་ཚོགས་ལ་ཤུགས་རྐྱེན་ཆེ་བ་ཐེབས་སྲིད་པར་སྙམ་མོ།།དེར་བརྟེན་ཡིག་བསྒྱུར་གྱི་བྱ་བ་དེ་ནི་མི་རིགས་ཤིག་ལ་ཤུགས་རྐྱེན་དང་ཕན་འབྲས་ཆེན་པོ་གཏོད་ཐུབ་པའི་བྱ་བ་ཞིག་ཡིན་པ་མ་ཟད།བོད་སྐད་ཡིག་བེད་སྤྱོད་དང་དར་སྤེལ་གཏོང་བར་ཡང་འབྲེལ་བ་ཆེན་པོ་ཡོད་པ་ཞིག་ཡིན།ད་ལྟ་བོད་ཡིག་ལ་བརྟེན་ནས་ཤེས་ཐུབ་པའི་ཤེས་བྱ་ནི་གཙོ་བོ་སྔར་གྱི་བོད་ཀྱི་སྲོལ་རྒྱུན་རི་གནས་སོགས་ཡིན་པ་ཙམ་ལས་འཛམ་གླིང་གི་ཤེས་བྱ་དང་ལྷག་པར་དེང་དུས་ཀྱི་ཤེས་བྱ་རྣམས་ཤེས་དགོས་ན་དརྗོད་དོན་དེ་དག་བོད་ཡིག་དཔེ་དེབ་ནང་དུ་ཤིན་ཏུ་དཀོན་པར་གྱུར་ཡོད།རང་རེའི་བོད་ཀྱི་ཡི་གེ་གསར་བཟོ་བྱུང་བ་ནས་སྔོན་བྱོན་ལོ་པཎ་རྣམས་ཀྱིས་སྐབས་དེའི་སྤྱི་ཚོགས་ཀྱི་དགོས་མཁོ་དང་འཚམ་པའི་ནང་དོན་སྣ་ཚོགས་བོད་ཡིག་ལ་ཡིག་བསྒྱུར་བྱས་ནས་བོད་ཡིག་འདི་ལ་འཚོ་བཅུད་ཀྱིས་ཕྱུག་པ་བྱས་ཡོད།ཡིན་ནའང་བར་སྐབས་ལོ་ངོ་བརྒྱ་ཕྲག་མང་པོའི་རིང་ལ་བོད་མི་རྣམས་ནས་དེར་འཚོ་བཅུད་གསར་པ་བསྡུ་ལེན་བྱས་མེད་པར་བརྟེན་ད་ལྟ་དེའི་ནང་དོན་དེང་དུས་སྤྱི་ཚོགས་དང་ལྷག་དོན་དུ་འཚམ་གླིང་དུ་དེང་སྐབས་ཤེས་ཡོན་བློ་ཡུལ་དུ་འཆར་དཀའ་བ་གྲངས་ལས་འདས་པ་ཐོན་བཞིན་ཡོད་ནའང་དེ་འདྲའི་ནང་དོན་བོད་ཡིག་ཏུ་མཐོང་རྒྱུ་མེད་པས་བོད་ཡིག་འདི་དེང་དུས་ཀྱི་ནང་དོན་དང་བྲལ་བའི་ཡི་གེ་ཞིག་ཏུ་རིམ་བཞིན་འགྱུར་བ་ཡིན།དེར་བརྟེན་དེང་དུས་ཤེས་བྱ་སྣ་ཚོགས་དང་ཆེད་ལས་སྣ་ཚོགས་བོད་ཡིག་ལ་བསྒྱུར་རྒྱུ་ནི་བོད་སྐད་ཡིག་སློབ་སྦྱོང་དང་བེད་སྤྱོད་བྱེད་རྒྱུར་ཕན་འབྲས་ཆེན་པོ་ལྡན་པས་ལས་དོན་འདི་ནི་བོད་སྐད་ཡིག་ཆེད་ལས་ཀྱི་སློབ་གསོའི་མི་སྣ་རྣམས་ཀྱི་ལས་འགན་གཙོ་བོ་ཞིག་ཀྱང་ཡིན་པར་སེམས་སོ།།